**ČETVRTAK, 21.5.**

**PREDMET: TJELESNA I ZDRAVSTVENA KULTURA**

**Svima vam želim dobro jutro i dobar i uspješan dan!**

Nadam se da ste dobro naspavali, da ste fino doručkovali i da ste spremni za novi radni dan!

Prije i poslije školskih obaveza dobro se razgibajte jer ćete se bolje osjećati i lakše ćete obavljati sve današnje zadatke koji su pred vama.

**PREDMET: PRIRODA I DRUŠTVO**

**NASTAVNA JEDINICA: Zavičaj, Gospodarstvo, kvaliteta okoliša – ponavljanje**

**Na svijetu postoji mnogo biljaka i životinja. Svaka biljka i životinja u prirodi ima svoju ulogu. Kada se nekoj biljci ili životinji smanji broj ili potpuno nestane ravnoteža u prirodi se poremeti. Ljudi, biljke i životinje koriste jedni drugima i jedni bez drugih ne mogu.**

**U prilogu se nalazi pjesma DOBRI ČUVARI.**

**Pročitajte pjesmu dva puta. Jako je zabavna, šaljiva, ali i vrlo poučna.**

**Ako možete isprintajte i pjesmu i zadatke i zalijepite ih u bilježnicu iz prirode. Ako ne možete isprintati listiće, u bilježnicu riješite samo zadatke za rješavanje (odgovori na pitanja, nadopunjavanje rečenica, eko poruke). Svi odgovori nalaze se u pjesmi.**

**PREDMET: HRVATSKI JEZIK**

**NASTAVNA JEDINICA: Tata, mama, Igor i zrakoplov, Lj. Car-Matutinović**

**– interpretacija pjesme**

Nastavljamo sa šaljivim pjesmama.

Iznad naslova piše rečenica **„Tko rano rani, dvije sreće grabi!“**

Znate li što znači ta rečenica?

Ljudi često kasne jer ne krenu na vrijeme. Kašnjenje nije lijepa osobina. Sve što radimo treba početi na vrijeme i tada ćemo stići, ali i smanjiti stres koji kašnjenje proizvodi.

Zato se kaže tko rano ustane i krene sa svime na vrijeme bit će sretan i zadovoljan, neće kasniti i sve će stići na vrijeme.

U pjesmi je još jedna rečenica koja vam možda neće biti jasna…… **kud Igor okom, tud tata skokom!**

Često djeca „vladaju“ roditeljima ili bakama i djedovima. To baš nije dobro jer djeca kod kuće ne bi trebala voditi glavnu riječ i upravljati roditeljima. Baš suprotno! Roditelji su ti koji odgajaju i uče djecu i djeca bi trebala slušati roditelje. Djeca ne mogu „šefovati“ roditeljima, ne smiju im naređivati. Roditelji određuju pravila.

Otvorite čitanku na str. 144 i pročitajte dva puta pjesmu TATA, MAMA, IGOR I ZRAKOPLOV.

**U pisanku zapišite:**

Tata, mama, Igor i zrakoplov

Ljerka Car - Matutinović

Književna vrsta: pjesma

Pjesma je šaljiva.

Opisuje užurbanost i strku prije samog puta.

Odgovorite u pisanku na sljedeća pitanja (**cijelim i potpunim rečenicama**!):

1. Kamo su žurili mama, tata i Igor?

2. Čime su stigli do aerodroma?

3. Čega se Igor prestrašio?

4. Zašto se nisu ukrcali u zrakoplov?

5. S čime pjesnikinja uspoređuje zrakoplov?

6. Kasniš li ti često? Kako se tada osjećaš?

7. Kako se zove zračna luka najbliža tvome mjestu?

**PREDMET: DODATNA MATEMATIKA**

**NASTAVNA JEDINICA: Pisano dijeljenje**

Na linku se nalazi zabavna igra pisanog dijeljenja. Zaigraj i zabavi se!

<https://wordwall.net/hr/resource/1153542/matek/3razred-pisano-dijeljenje-troznamenkastog-broja>